<classify> WATU sita wamekufa papo hapo huku wengine saba wakijeruhiwa baada ya basi dogo la abiria kuligonga kwa nyuma lori la mizigo, ambalo lilikuwa limeegeshwa baada ya kuharibika.Kwa mujibu wa Kamanda wa Polisi Mkoa wa Pwani, Wankyo Nyigesa, ajali hiyo ilitokea juzi saa 1:15 usiku katika Kijiji cha Msata Barabara Kuu ya Segera Chalinze Wilaya ya Kipolisi Chalinze, Bagamoyo.Kamanda Nyigesa alisema basi hilo dogo aina ya Toyota Coaster lenye namba za usajili T 124 DHW, lilikuwa likitokea Mkata kwenda Mbezi jijini Dar es Salaam, na likiendeshwa na dereva ambaye jina lake halikufahamika kwani alikimbia baada ya ajali hiyo.Dereva huyo aliligonga kwa nyuma lori aina ya FAW namba KBV 746C ZE2861 ambalo hata hivyo dereva wake hakuweza kufahamika mara moja na kusababisha vifo hivyo pamoja na majeruhi hao ambao ni abiria wa basi hilo dogo, alisema Kamanda Nyigesa.Alisema watu waliopoteza maisha ni wanaume watano wenye umri kati ya miaka 30 hadi 40, ambao majina yao hayajafahamika pamoja na mtoto mchanga wa kike. Wote walipoteza maisha papo hapo.Katika ajali hiyo, watu saba walipata majeraha katika maeneo mbalimbali ya miili yao ambapo wanaume walikuwa ni wanne na wanawake watatu wote walipelekwa Zahanati ya Jeshi Kiwangwa RTS na Kituo cha Afya Lugoba kwa ajili ya matibabu zaidi, alisema.Aidha, alisema miili imehifadhiwa kwenye Hospitali ya Wilaya ya Bagamoyo kwa uchunguzi wa daktari na kusubiri ndugu wa marehemu kwa ajili ya mazishi. Chanzo cha ajali hiyo ni uzembe wa dereva wa basi hilo dogo kujaribu kulipita bila ya tahadhari gari lingine lililokuwa limeegeshwa baada ya kuharibika na kusababisha ajali hiyo, alisema Kamanda Nyigesa.Alitoa rai kwa madereva kutii sheria za usalama barabarani na kuacha tabia ya kuendesha vyombo vya moto kwa mwendo wa kasi ili kuepukana na ajali za barabarani. Madereva watakaokiuka sheria za usalama barabarani ndani ya mkoa hatutakuwa na muhali nao, kwani watakamatwa na kuchukuliwa hatua kali za kisheria ili iwe fundisho kwa wengine, alisema Nyigesa.  <topic>: KITAIFA 